[image: image1.png]P75 10T MAPKET ®OHA,
Zad MEHUIDKMBHT AL





ГОДИШЕН ОТЧЕТ

за дейността на

УПРАВЛЯВАЩО ДРУЖЕСТВО

“ЮГ МАРКЕТ ФОНД МЕНИДЖМЪНТ” АД

за 2008 г.

І. ОПИСАНИЕ И РАЗВИТИЕ НА ДЕЙНОСТТА

1. Общи положения: "Юг Маркет Фонд Мениджмънт" АД е управляващо дружество по смисъла на Закона за публичното предлагане на ценни книжа (ЗППЦК), осъществяващо своята дейност съгласно разпоредбите на Търговския закон, ЗППЦК и подзаконовите нормативни актове по прилагането му.

Управляващо дружество “Юг Маркет Фонд Мениджмънт” АД е вписано в регистъра на Пловдивски окръжен съд с решение 1182/20.02.2006г. по ф.д.183/2006 г. Седалището и адреса на управление на дружеството са гр. Пловдив, бул. “Васил Априлов” № 92.

Дружеството е получило Лиценз № 8-УД/16.01.2006 г. от Комисията за финансов надзор, издаден на основание на Решение № 21-УД/11.01.2006 г. на КФН за извършване на следните дейности по Закона за публичното предлагане на ценни книжа: 

· Управление на дейността на колективни инвестиционни схеми и на инвестиционни дружества от затворен тип, включително: управление на инвестицииите; администриране на дяловете или акциите, включително правни услуги и счетоводни услуги във връзка с управление на активите, искания за информация на инвеститорите, оценка на активите и изчисляване цената на дялове или акциите, контрол за спазване на законовите изисквания, водене на книга на притежателите на дялове или акционерите, разпределение на дивидент или други плащания, издаване, продажба и обратно изкупуване на дялове или акции, изпълнение на договори, водене на отчетност; маркетингови услуги;
· Управление в съответствие със сключен с клиента договор на индивидуален портфейл, включително такъв на институционален инвеститор, включващ ценни книжа, по собствена преценка, без специални нареждания на клиента;
· Предоставяне на инвестиционни консултации относно ценни книжа.

2. Капитал: Капиталът на управляващото дружество е в размер на 250 000 (двеста и петдесет хиляди) лева, разпределен на 250 000 (двеста и петдесет хиляди) броя обикновени безналични акции с право на един глас в Общото събрание и с номинална стойност от 1 (един) лев всяка.  Капиталът на управляващото дружество е внесен изцяло към момента на вписването му в търговския регистър и не е променян. 
Таблица 1:
	Данни на лицата, записали акции от капитала на УД "Юг Маркет Фонд Мениджмънт" АД
	Брой записани акции

	1. “Телевизионни и радиосервизи” АД, ф.д. № 18776/1991 г. на СГС, седалище и адрес на управление: гр. София, р-н Средец, ул. “Христо Белчев” № 8
	227 500 акции

	2. “Юг Маркет” АД, ф.д. № 3611/1997 г. на Пловдивски окръжен съд, седалище и адрес на управление: гр. Пловдив, бул. "В. Априлов" № 92
	22 500 акции

	Общо:
	250 000 акции


Уставът на „Юг Маркет Фонд Мениджмънт” АД не предвижда ограничения и други условия за прехвърлянето на акциите. Прехвърлянето на акциите има действие от момента на регистрацията му от „Централен депозитар” АД. През 2008 г. не са придобивани нови или прехвърляни собствени акции.

3. Органи на управление - дружеството е с едностепенна структура на управление – Съвет на директорите – състоящ се от три лица. Членовете на Съвета на директорите се избират за срок от 5 години. Съветът на директорите има функции и правомощия, изрично посочени в Устава на Дружеството. През 2007 година, съгласно решение на Общото събрание на акционерите на УД “Юг Маркет Фонд Мениджмънт” АД беше избран нов състав на Съвета на директорите. За членове на Съвета на директорите са избрани:

· Валентина Динева Тончева – Председател на СД и Изпълнителен директор;

· Красимира Петрова Панчева – зам. председател на СД;

· Марияна Пенчева Пенчева – член на СД.

След промяна в устава, извършена през 2007 г. “Юг Маркет Фонд Мениджмънт” АД се представлява само заедно от изпълнителният директор и прокуриста на дружеството. Прокурист на управляващото дружество е  Пламен Димитров Георгиев.
Начисленото и изплатено възнаграждение през 2008 г. на наетите по договор за управление е в размер на 16 337 лв. Членове на Съвета на директорите не са получили възнаграждения. През 2008 г. членовете на Съвета на директорите не са придобили пряко, не притежават пряко и не са прехвърляли акции на дружеството. В Устава на дружеството не са предвидени специални права на членовете на Съвета да придобиват акции на дружеството и се прилага общия режим за това. 
4. Развитие на дейността
През 2008 година Управляващо дружество “Юг Маркет Фонд Мениджмънт” АД получи разрешение да организира и управлява дейността на още една колективна инвестиционна схема. С Решение №187-ДФ/12.02.2008 на Комисията за финансов надзор, дружеството получи разрешение да управлява договорен фонд „Юг Маркет Оптимум”, който е с балансиран профил. На 10 юни 2008 г. стартира публичното предлагане на дялове от ДФ „Юг Маркет Оптимум” и още първият ден след старта на публичното предлагане на дялове нетната стойност на активите на новата колективна инвестиционна схема премина границата от 500 хиляди лева, която е необходима, за да може фондът да изкупува обратно своите дялове.  
В резултат на глобалната финансова криза през отчетния период настъпиха съществени промени в общия размер на управляваните активи. В резултат на променената ситуация на фондовите пазари, управляваните от „Юг Маркет Фонд Мениджмънт” АД активи намаляха с близо 79% - от 16 205 868 лв. в началото на годината, към 31.12.2008 г. активите достигнаха 3 497 396 лв.
5. Резултати от дейността на  “Юг Маркет Фонд Мениджмънт”АД за 2008 г.
АКТИВИ

   
Към 31.12.2008 г. активите на “Юг Маркет Фонд Мениджмънт” АД по балансова стойност възлизат 469 199 лева. Спрямо предходният отчетен период активите на дружеството са нарастнали с 135 345  лв., което представлява ръст от 41%.
Нетекущите нефинансови активи на “Юг Маркет Фонд Мениджмънт”АД са на стойност 50 184 лева, които основно се формират от нематериални дълготрайни активи-софтуер. Спрямо предходният отчетен период балансовта стойност на дълготрайните активи е намаляла с 28%.

Текущи финансови активи


 Краткосрочните вземания на “Юг Маркет Фонд Мениджмънт” АД по баланс към 31.12.2008 г. са на стойност 9 741 лева, като най-голям е делът на вземанията от ДФ “Юг Маркет Максимум” – такса за управление на дейността му в размер на 8 097 лв.. 


Паричните средства на дружеството към 31.12.2008 г. са в размер на  408 390 лева, от тях в касата на дружеството са 33 065 лв.; по безсрочни депозити - 325 лева и в срочни депозити 375 000 лева.

  
Съгласно изискванията на регулаторните органи, дружеството ежедневно оценява своята ликвидност. Поддържането и управлението на ликвидността на УД “Юг Маркет Фонд Мениджмънт” АД се осъществяваше при спазване на изискванията на закона и вътрешните правила. Отдел “Счетоводство” на Управляващото дружество изготвя Отчет за ликвидността, който се предоставя на Комисията за финансов надзор. Дружеството отговаря на всички нормативно заложени изисквания за ликвидност и капиталова адекватност.
ПАСИВИ
Собствен капитал

Към 31.12.2008 г. собственият капитал на  “Юг Маркет Фонд Мениджмънт” АД по балансова стойност възлиза на  454 916 лева, в това число:

· Основен капитал в размер на 250 000 лева. 

· Задължителни резерви в размер на 9 600 лева

· Финансов резултат за текущия период – печалба в размер на  195 316 лв

Спрямо предходният отчетен период собствения капитал на дружеството бележи ръст от 41%.

През 2008 г. по решение на Общото събрание на акционерите загубата на дружеството от 2006 г. в размер на 22 528 лв бе покрита изцяло за сметка на печалбата за 2007 година. 10% от реализираната за предходният отчетен период печалба в размер на 9 600 лв. бе заделена за резерви, а остатъкът в размер на  63 852 лв. бе разпределена като дивидент в полза на акционерите.
Текущи пасиви

Задълженията на дружеството към 31.12.2008 г. са в размер на 14 283 лв. и са с краткосрочен характер. Това са: задължение на дружеството по ЗКПО за финансовата 2008 година – корпоративен данък 10 923 лв, алтернативен данък за експлоатация на МПС – 7 лв и ДДС за внасяне за м.12 2008 г – 97 лв; дължимите суми към персонала и осигурителни институти във връзка с компенсируемите отпуски 1 976 лв и 417 лв; задължение към доставчици – 265 лв и задължение към кредитор за дължими такси от дружеството, представени през м. януари 2009 г в размер на 598 лв
ФИНАНСОВ РЕЗУЛТАТ ОТ ДЕЙНОСТТА


Общият размер на реализираните през годината приходи от дружеството е 454 119 лева. Спрямо предходният отчетен период приходите на  УД „Юг Маркет Фонд Мениджмънт” АД са нарастнали с 170 749 лв., което представлява ръст от 60 %. Приходите на дружеството се формират от приходи от лихви  по депозити и разплащателни сметки и приходи от управление на дейността на колективни инвестиционни схеми. Основният дял от приходите на дружеството (94% ) се формират от таксата за управление и комисионните за обратно изкупуване на дялове от ДФ „Юг Маркет Максимум”.

Финансови приходи 


Финасовите приходи реализирани през 2008 г. са с общ размер от 17 833 лева, които са лихви по разплащателни сметки – 289 лв. и лихви по депозити –17 544лв. Спрямо предходната година приходите от лихви бележат ръст от 23 %.
Нефнансови приходи 

         
Нефинансовите приходи на УД „Юг Маркет Фонд Мениджмънт” АД през 2008 г. са в размер на 436 316 лв. Спрямо предходната година нарастването е с 200 470 лв., или с 85 %. Нефинансовите приходи се формират от:

· приходите от такса управление на Договорен фонд “Юг Маркет Максимум”  в размер на 236 212 лева

· комисионни за обратно изкупуване на дялове от Договорен фонд “Юг Маркет Максимум” – 190 000 лева
· приходи от такса управление на Договорен фонд “Юг Маркет Оптимум”  в размер на 6 268 лева

· комисионни за обратно изкупуване на дялове от Договорен фонд “Юг Маркет Оптимум ” – 3 836 лева

Финансови разходи 


Финансовите разходи отчетени през 2008 г. са общо в размер на 545 лева и спрямо предходният период са нарастнали със 185 лв.           

Нефинансови разходи 

   
Общата сума на нефинансовите разходи за дейността на дружеството по отчета за 2008 год. възлиза в размер на 236 807 лева. Спрямо 2007 г. нефинансовите разходи  бележат ръст от 32%.
     
  Разпределението на разходите по икономически елементи по Отчета за доходите за 2008 год. е както следва:

· разходи за материали на стойност 1 562 лева.

· разходи за заплати, социално и пенсионно осигуряване в размер на 121 251 лева, които спрямо 2007 г. нарастват с 90%;

· разходи за външни услуги в размер на 65 030 лева;

· разходи за амортизации –36 113 лева;

· други разходи – 12 851 лева.

Спрямо предходният отчетен период се наблюдава значително намаление на разходите за външни услуги и другите оперативни разходи на дружеството. Разходите за външни услуги намаляват с 33%, което в абсолютна стойност се равнява на 32 154 лв, а другите разходи намаляват със 17% (2 661 лв.).
Финансов резултат на “Юг Маркет Фонд Мениджмънт”АД за 2008 г.
През 2008 година “Юг Маркет Фонд Мениджмънт” АД формира счетоводна печалба в размер на 216 797 лева, върху която след преобразуване се дължи корпоративен данък в размер на 21 481 лв. Балансовата печалба за 2008 година е в размер на 195 316 лева, което представлява ръст от 103% спрямо предходната година. 
ІІ. СЪБИТИЯ, КОИТО СА НАСТЪПИЛИ СЛЕД ДАТАТА, КЪМ КОЯТО Е СЪСТАВЕН ГОДИШНИЯ ФИНАНСОВ 
Ръководството на УД “Юг Маркет Фонд Мениджмънт” АД декларира, че за периода след датата, към която е съставен годишният финасов отчет до датата на изготвянето му, не са настъпили важни и значителни за дейността на дружеството некоригиращи събития, неоповестяването на които би повлияло за вярното и честно представяне на финансовия отчет.







ІІІ.  ПРЕДВИЖДАНО РАЗВИТИЕ НА УД “Юг Маркет Фонд Мениджмънт”

Основна цел на УД “Юг Маркет Фонд Мениджмънт” АД при управлението на активите  е да осигури нарастване на стойността на инвестицииите чрез реализиране на капиталова и дивидентна печалба при поемане на умерен до висок риск, в зависимост от рисковия профил на съответния договорен фонд. Активното управление на портфейлите продължава да бъде в основата на стратегията за постигане на висока доходност, но предвид настъпилите съществени промени в структурата и останалите характеристики на пазара, мащабът на новите инвестиции ще бъде чувствително редуциран. Активното управление предполага значителна гъвкавост при селектирането на финансови инструменти, което в голяма степен зависи и от активността на останалите пазарни участници. В условията на драстично понижена ликвидност дори и най-перспективните и/или устойчиви на икономически шокове компании, могат да се окажат неподходящи активи за инвеститорите за договорни фондове. Последните, въпреки първоначалното деклариране на инвестиционен хоризонт от 5-7 години, биват силно повлияни от краткосрочните движения в цените и това поражда сериозен риск от обрат в настроенията. Резулататът в повечето случаи е вълна от обратни изкупувания, които предизвикват верижна реакция на пазара – форсирани продажби на активи от страна на останалите КИС, нови резки понижения на цените и нови страхове сред индивидуалните инвеститори. Без да звучи като оправдание, значителна част от загубите на колективните схеми за инвестиции през 2008 година се дължеше на паническото излизане от позиции в резултат от поредната кампания  обратни изкупувания. С оглед на тези  „генетични” промени в основните характеристики на капиталовия пазар у нас, инвестиционната стратегия на един от управляваните фондове - ДФ „Юг Маркет Максимум” - ще претърпи някои необходими корекции. Те, естествено, са изцяло в контекста на общата икономическа обстановка в страната и света. Последните данни за размера на текущата глобална финансова криза ни дават основание да считаме, че краят й ще настъпи не по-рано от следващата година при осъществяване на най-оптимистичния сценарий. Негативният тъкъв предвижда много по-късно  възстановяване, а именно 2012-2013 година. Активите на ДФ Юг Маркет Оптимум понастоящем включват основно банкови депозити и, поне през първите месеци на годината ще бъдат избягвани инвестиции в акции. Рисковият компонент от портфейла на този фонд ще зависи от генералната стратегия на управляващото дружество, което е описана в този и другите параграфи на изложението. 

В светлината на тези прогнози и спецификите в дейността на КИС, промените, които вече сме предприели и тези, които тепърва предстоят, имат за цел да намалят съществено риска на портфейла (измерван както чрез стандартното отклонение, така и чрез степента на пазарен риск „бета” спрямо борсовите индекси, използвани за бенчмарк – SOFIX, BG40, BGTR30), а така също и да създадат условия за запазване стойността на инвестициите във фонда. В такива условия и прогнози за бъдещето, ще бъдат подбирани активи с параметри, които в максимална степен отговарят на  дългосрочната инвестиционна цел на фонда– осигуряването на ръст на стойността на инвестициите на притежателите на дялове чрез реализиране на максималния възможен доход, но и запазване на покупателната способност на инвестираните средства при поемане на умерен до висок риск и осигуряване на ликвидност на инвестициите на притежателите на дялове. Основният критерий, по който ще бъдат подбирани активите е те да имат потенциал за растеж по-висок от този на икономиката като цяло, като в същото време борсовата търговия с тези инструменти да позволява закриване на позицията в сравнително кратък срок. Ще се подбират акции на дружества, които са водещи в своя бранш, имат нарастващ пазарен дял, управлявани са професионално и в интерес на всички акционери и чиито приходи и печалби нарастват значително и/или се очаква ръста се възобнови по-бързо от средния за икономиката. За България това може да са основно книжата, включени в официалните индекси на “БФБ – София”, международни борсови индекси, както и акции на други дружества със сравнително висока ликвидност, притежаващи перспективни фундаментални характеристики.

Както бе дефинирано по-горе, един от основните критерии в преследване на избрания модел за активно управление  на портфейла е изискването активите да са със сравнително висока ликвидност, тоест да могат да бъдат реализирани във всеки един момент без значителни загуби. За целта активите трябва да са активно търгувани на регулиран пазар в обеми, които дават достатъчно представителна оценка за справедливата им стойност. Тук следва да посочим е наличието на един нов за нашия пазар риск, а именно административният в лицето на ръководството на „Българска фондова борса – София” АД. С една от последните промени в правилата на регулирания пазар бяха въведени нови критерии  за листване на финансови инструменти, които не са ни били известни при изграждане на портфейла на ДФ Юг Маркет Максимум. Така например, със създадения вече прецедент същесвува риск една част от активите на фонда да бъдат административно делистнати и да не се търгуват повече на регулиран пазар, заради изискването те да притежават минимална ликвидност, определена в новите правила на БФБ – София. В условията на силно понижена инвеститорска активност през последната година, ликвидността на всички финансови инструменти намаля значително. Това се дължи на много фактори, като основен, естествено, е разразилата с глобална финансова криза. Въпреки видимото и публично изразено разбиране на тези причини от страна на ръководството на БФБ, последните промени в правилата нямат нищо общо с логиката, която преследват останалите развити борси по света. В Русия, например, именно поради ниската ликвидност бяха занижени редица критерии за листването на много публични компании с цел запазване на общите обеми на търговия и привличането на инвеститори. В САЩ подобни мерки бяха взети отново със същата цел. Пример са някои банкови акции, които престанаха да отговарят на изискванията за членство в пазарни индекси и/или листване на официалните пазари, но предвидените санкции не бяха наложени именно заради факта, че по този начин ще бъдат отблъснати голяма част от инвеститорите. На този фон, ръководството на БФБ изглежда погрешно разбира своята мисия и целите, които трябва да преследва един национален регулиран пазар. За съжаление, решението на проблема не зависи от нас и поради тази причина не можем да направим нищо друго освен да намалим колкото е възможно повече експозицията ни в български финансови активи. Рискът от нови необмислени действия на ръководството на БФБ ни кара да бъдем изключително резервирани и относно размера на бъдещите ни инвестиции в България. Поради всички гореописани причини една част от набраните средства ще бъде използвана за инвестиции в дългови инструменти, които да служат като гаранция срещу евентуално неблагоприятно развитие на финансовата криза, както и да спомагат за по-добрата ликвидност на дружеството. Такъв тип инструменти могат да бъдат по-дългосрочните емисии държавни ценни книжа, гарантирани от българската държава и облигации, издадени и/или гарантирани от развити европейски държави. 

По отношение на отрасловата структура на инвестициите в акции, ДФ «Юг Маркет Максимум» ще се придържа основно към емитенти от секторите фармацевтика, хранително-вкусова промишленост, химическа промишленост, информационни технологии, финансово посредничество, енергетика и енергийни ресурси. Конкретното разпределение на инвестициите по сектори ще зависи от текущото състояние на съответния отрасъл и компаниите в него. ДФ „Юг Маркет Оптимум” ще преследва предимно консервативна стратегия с поемането на нисък до среден риск. Инвестициите в акции ще бъдат в предпочитаните от мениджмънта сектори и няма да надхвърлят 35 процента от активите на фонда.
През 2009 година ръководството на УД „Юг Маркет Фонд Мениджмънт” АД  ще насочи усилията си към привличане на нови институционални и индивидуални инвеститори. УД „Юг Маркет Фонд Мениджмънт” АД предвижда запазване и, при оптимистичен сценарий за слаба рецесия в България, дори умерено нарастване на общите активите  на управляваните от него договорни фондове. Прогнозата на мениджмънта е за средно годишни активи в размер на около 3,9 млн. лева и активи в края на годината в размер на около 4,3 млн лева г. По отношение на резултатите от управлението, целта, която ще бъде преследвана през тази година е по-добро представяне в номинално изражение за ДФ «Юг Маркет Максимум»  в размер на 3 процентни пункта спрямо средно аритметичната годишната доходност на два от официалните български борсови индекса – SOFIX и BGTR30. По отношение резултатие на ДФ Юг Маркет Оптимум, поставената цел е средно претеглената номинална годишна доходност получена от следните три референтни бази – индексите SOFIX, BGTR30 и стандартен едногодишен депозит на физическо лице, в лева, в българска банка. Към началото на 2009 година, най-високият лихвен процент на такъв депозит е в размер на 8,5% за суми до 100 хил. лева. Теглата на трите сравнителни бази са 25%, 25% и 50%, съответно за двата борсови индекса и стандартния банков депозит.         

ІV. ИНФОРМАЦИЯ ОТНОСНО ПРОГРАМАТА ЗА ПРИЛАГАНЕ НА МЕЖДУНАРОДНО ПРИЗНАТИТЕ СТАНДАРТИ ЗА ДОБРО КОРПОРАТИВНО 
На 14 февруари 2008 година Съветът на директорите на УД “Юг Маркет Фонд Мениджмънт” АД прие Правила за добро корпоративно управление на колективните инвестиционни схеми, които дружеството управлява. УД „Юг Маркет Фонд Мениджмънт” АД, разглежда корпоративното управление като съвкупност от взаимоотношения между ръководството на Управляващото дружество, притежателите на дялове и трети заинтересовани страни – надзорни органи, потенциални инвеститори и др. Корпоративното управление предоставя рамката, в която се определят целите на договорния фонд, средствата за постигането им и се следят резултатите. 

Доброто корпоративно управление трябва да дава отражение върху репутацията и успеха на договорния фонд в дългосрочен план, да дава стимул на Управляващото дружество да преследва цели, които са в интерес на инвестиралите в дялове на фонда, както и да улеснява ефикасния надзор. Доброто корпоративно управление следва да гарантира правата на всички притежатели на дялове от договорния фонд, равнопоставеното им третиране, да осигурява възможност за ефикасен надзор върху управлението на дейността на фонда, както от страна на държавните регулаторни органи, така и от страна на инвеститорите, пълна прозрачност в дейността на фонда, своевременно и точно разкриване на информация относно финансовото му състояние, резултатите от дейността му, управлението му и всички др. аспекти, които представляват интерес за заинтересуваните лица

При осъществяване на дейността си по организиране и управление на дейността на колективните инвестиционни схеми през 2008 година ръководството и служителите на УД “Юг Маркет Фонд Мениджмънт” АД се ръководиха от основните приоритетни цели, залегнали в Правилата за добро корпоративно управление, а именно: 
· гарантиране правата на всички притежатели на дялове чрез стриктно спазване на нормативната уредба, Правилата и Проспекта за публично предлагане на дялове и обезпечаване на равнопоставеното им третиране;
· осигуряване на своевременно и точно разкриване на информация, свързана с дейността на договорните фондове. Своевременното и точно разкриване на информацията, свързана с дейността на договорните фондове е от ключово значение за вземането на решения от страна на инвеститорите, особено като се има предвид факта, че нетната стойност на активите се изменя всеки работен ден, което води и до изменение на емисионната стойност и цената на обратно изкупуване на дяловете, а следователно и на доходността на един дял. Тези обстоятелства пораждат необходимостта от ежедневна и възможно най-подробна информираност на съществуващите и потенциалните притежатели на дялове, относно стойността на тяхната инвестиция. Управляващото дружество предоставя в срок и пълен обем  информация за дейността на колективните инвестиционни схеми, които управлява, съгласно разпоредбите на ЗППЦК, Наредбата за изискванията към дейността на инвестиционните дружества и договорните фондове и други нормативни актове, регламентиращи дейността им. Инвеститорите и притежателите на дялове могат да намерят нужната им информация чрез интернет страниците на Управляващото Дружество, Комисията за финансов надзор, Българсаката Асоциация на Управляващите Дружества, както и актуална емисионна стойност и цената на обратно изкупуване на дялове ежедневно във в. „Пари” и в. „Дневник”.

· ефективно управление и контрол на дейността на колективните инвестиционни схеми, които дружеството управлява
V. ОСНОВНИ РИСКОВЕ ЗА УПРАВЛЯВАЩОТО ДРУЖЕСТВО

Основните рискове пред дейността на управляващото дружество са детайлно описани в „Правилата за управление на риска на УД”Юг Маркет Фонд Мениджмънт”АД.

Управляващото дружество разграничава следните видове рискове, свързани с дейностите, процедурите и системите:

1. Вътрешни – свързани с организацията на работа на управляващото дружество. Те се състоят без да се органичават до:

· рискове, свързани с персонала

· рискове, свързани с процесите

· рискове, свързани със системите

2. Външни -  свързани с макроикономическите, политическите и други фактори, които оказват и/или могат да окажат влияние върху дейността науправляващото дружество. Външните рискове могат да се определят като:

· рискове на обкръжаващата среда

· рискове на физическо вмешателство

Изпълнителен директор:

Валентина Тончева

Прокурист:

